მუდმივი დენი
მუდმივი დენი — ელექტრული მუხტის ცალმხრივი ნაკადი. ელექტროქიმიური ელემენტი არის მუდმივი დენის მშვენიერი მაგალითი. მუდმივი დენი შეიძლება გადიოდეს გამტარში, მაგალითად სადენში, მაგრამ ასევე შეიძლება გავიდეს ნახევარგამტარში, დიელექტრიკში (იზოლატორში) ანაც ვაკუუმშიც ელექტრონის ან იონის სხივის ფორმით. მუდმივი დენი მიედინება მუდმივი მიმართულებით, რაც განასხვავებს მას ცვლადი დენისგან. ამ ტიპის დენის ასაღწერად ადრე გამოიყენებოდა ტერმინი გალვანური დენი. ინგლისურში ცვლადი და მუდმივი დენის მაგიერ ხშირად გამოიყენება აბრევიატურა DC და AC. მუდმივი დენი შეიძლება იყოს მიღებული ცვლადი დენისგან რექტფიკატორის გამოყენებით, რომელიც შეიცავს ელექტრონულ ელემენტებს (ჩვეულებრივ) ან ელექტრომექანიკურ ელემენტებს (ისტორიულად), რომლებიც დენს მხოლოდ ერთი მიმართულებით დინების საშუალებას აძლევს. მუდმივი დენი ინვერტორის საშუალებით შეიძლება გარდაიქმნას ცვლად დენად. მუდმივ დენს აქვს მრავალი დანიშნულება: ბატარეების დატენვა, არის კვების წყარო ელექტრონული სქემებისთვის, ძრავებისთვის, ფოტოდიოდებისთვის და სხვა. მუდმივი დენის საშუალებით მოწოდებული დიდი რაოდენობით ელექტროენერგია გამოიყენება ალუმინის დასადნობად და სხვა ელექტროქიმიური პროცესებისთვის. ასევე გამოიყენება ზოგიერთ რკინიგზაზე, განსაკუთრებით ქალაქებში.